KOMISIJOS REGLAMENTAS (EB) Nr. 2163/2005
2005 m. gruodžio 22 d.
kuriame numatoma atmesti galvijienos produktų eksporto licencijų paraiškas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1),
atsižvelgdama į 1995 m. birželio 26 d. Komisijos reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinantį Reglamentą (EEB) Nr. 2377/80 (2), ypač į jo 10 straipsnio 2 dalies pirmos pastraipos b ir c punktus ir 2a dalį,
kadangi:
(1)
2005 m. gruodžio 20 d. Komisija paskelbė apie savo ketinimą iš dalies pakeisti 2005 m. gruodžio 7 d. Reglamentą (EB) Nr. 2000/2005, nustatantį eksporto grąžinamąsias išmokas už galvijieną (3), numatydama gražinamųjų išmokų už Egiptui ir Libanui skirtų skerstinų suaugusių vyriškos lyties galvijų eksportą nebeskirti.
(2)
Paskelbus šį pranešimą, per keletą dienų buvo gautos paraiškos suteikti licencijas eksportuoti suaugusių vyriškos lyties galvijų daugiau nei paprastai į minėtąsias šalis. Atsižvelgiant į Reglamento (EB) Nr. 2000/2005 dalinius pakeitimus, paraiškos turi būti laikomos spekuliatyviomis.
(3)
Todėl nuo šio reglamento įsigaliojimo dienos reikėtų atmesti nesuteiktų eksporto licencijų paraiškas ir penkias darbo dienoms nuo šio reglamento įsigaliojimo datos sustabdyti eksporto licencijų paraiškų teikimą,
PRIĖMĖ ŠĮ REGLAMENTĄ:
1 straipsnis
Per keturias darbo dienas iki šio reglamento įsigaliojimo datos pateiktos eksporto licencijų su iš anksto nustatyta eksporto grąžinamąja išmoka už skerstinus suaugusius vyriškos lyties galvijus (KN kodas 0102 90 71 9000), skirtus Egiptui ir Libanui, paraiškos yra atmetamos.
Paraiškų šių gyvūnų eksporto licencijoms teikimas yra sustabdomas penkioms darbo dienoms nuo šio reglamento įsigaliojimo dienos.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 22 d.